Rīgā

Datums skatāms laika zīmogā Nr. 3.3-6/2022/3848N

Uz 02.06.2022. Nr. 16/22

**Latvijas ceļu būvētājs**

*Par Ministru kabineta noteikumu projektu "Noteikumi par publisko būvdarbu līgumos obligāti ietveramajiem noteikumiem un to saturu"*

Ekonomikas ministrija pateicas par sniegtajiem priekšlikumiem Ministru kabineta noteikumu projektam “Noteikumu par publisko būvdarbu līgumos obligāti ietveramajiem noteikumiem un to saturu” (turpmāk – noteikumu projekts). Vēlamies informēt, ka noteikumu projekta izstrāde un saskaņošana ir notikusi normatīvajos aktos noteiktajā kārtībā, proti, noteikumu projekts tika nodots sabiedriskai apspriešanai, pēc tam izsludināts Valsts sekretāru sanāksmē oficiālajam saskaņošanas procesam. Uz doto brīdi noteikumu projekta saskaņošanas process ir noslēdzies, institūciju un nozares organizāciju paustie iebildumi ir izskatīti Valsts sekretāru sanāksmē šā gada 12.maijā (protokols Nr. 17), noteikumu projekta precizētā versija ir iesniegta izskatīšanai Ministru kabinetā. Līdz ar to precizējumi un papildinājumi noteikumu projekta tekstā vairs nav iespējami. Vienlaicīgi Ekonomikas ministrija ņems vērā Jūsu izteiktos priekšlikumus, gatavojot turpmākos grozījumus normatīvajā regulējumā.

Attiecībā uz Jūsu uzdotajiem jautājumiem sniedzam šādu skaidrojumu.

1. Attiecībā uz noteikumu projekta 2.2.punktā tvērumu, paskaidrojam, ka pasūtītājam ir svarīgi, lai būvdarbu veicēja piedāvātajā cenā tiktu iekļautas visas izmaksas, t.sk. visi iespējamie nodokļi, nodevas un citi normatīvajos aktos paredzēti maksājumi. Ņemot vērā lineāro būvju būvniecības specifiku, aicinām katrā konkrētā iepirkuma ietvaros precizēt kādi maksājumi papildu nodokļiem būtu jāiekļauj būvdarbu veicēja piedāvātajā cenā.
2. Defektu aktā pasūtītājs norāda visas konstatētas neatbilstības, tai skaitā būvdarbu izpildes aktā vai būvdarbu nodošanas – pieņemšanas aktā norādīto izpildīto darbu apjomu neatbilstība faktiski paveiktajiem (izpilduzmērījumos konstatētajiem).
3. Noteikumu projekta 5.punktā paredzētais pienākums galvenajam būvdarbu veicējam nodrošināt laicīgu norēķināšanos par paveiktajiem darbiem piemērojams ikvienai būvdarbu pieņemšanai. Saskaņā ar noteikumu projekta 5.punktu līgumos ar apakšuzņēmējiem jāiekļauj regulējums, kas nodrošina efektīvu un caurspīdīgu būvdarbu pieņemšanas procesu, tai skaitā paredzot regulāru būvdarbu pieņemšanu (katru mēnesi) un norēķināšanos.
4. Ekonomikas ministrija uzskata, ka galvenais būvdarbu veicējs var iekļaut būvdarbu izpildes aktā tikai tādus darbus, kas ir izpildīti kvalitatīvi, t.i. ievērojot normatīvo aktu prasības un publiskā būvdarbu līguma noteikumus. Tāpat galvenais būvdarbu veicējs būvdarbu izpildes aktā var iekļaut tikai patiesi izpildītos būvdarbu apjomus. Attiecīgi, galvenais būvdarbu veicējs nevar iekļaut būvdarbu izpildes aktā tādus būvdarbus, kurus viņš nav pieņēmis no apakšuzņēmēja un par kuru kvalitāti vai apjomiem tas nav pienācīgi pārliecinājies.
5. Būvdarbu veicējam ir tiesības iesniegt pasūtītājam rēķinu par izpildītajiem būvdarbiem arī ātrāk par noteikumu projekta 20.punktā noteiktā termiņa pēdējo dienu.
6. Saskaņā ar noteikumu projekta 27.punktu garantijas saistību nodrošinājums ir nosakāms līdz 5 % (pieciem procentiem) no līgumcenas par normatīvajos aktos būvniecības jomā noteikto minimālo garantijas termiņu. Iestājoties 27.punktā noteiktajiem apstākļiem, garantijas saistību nodrošinājums ir samazināms garantijas laika trešajā gadā. Ja normatīvajos aktos noteiktais minimālais garantijas termiņš ir trīs gadi, iestājoties 27. punktā noteiktajiem apstākļiem, garantijas saistību nodrošinājums 3.gadā nevar pārsniegt 2%. Ja garantijas saistību nodrošinājums ir naudas ieturējuma veidā, neizlietota ieturējuma summa ir atmaksājama būvdarbu veicējam pēc garantijas termiņa beigām, proti, būvdarbu veicējam ir tiesības iesniegt pasūtītājam rēķinu par garantijas laika ieturējuma atmaksu nākamajā dienā pēc normatīvajos aktos noteiktā minimālā garantijas laika termiņa pēdējās dienas.
7. Noteikumu projekta 26.punkts nav saistīts ar 8.punkta regulējumu.

Cieņā

Valsts sekretāra vietnieces vietā

Departamenta direktors Olga Feldmane

|  |
| --- |
| ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU |

Olga Feldmane 67013257

Olga.Feldmane@em.gov.lv